ವಿಸ್ಟ್ರಾನ್ ಘಟನೆಗೆ ಟ್ವಿಸ್ಟ್ ಎಸ್ಎಫ್ಐ ಮುಖಂಡನ ಬಂಧನ ಸೋಷಿಯಲ್ ಮೀಡಿಯಾದಲ್ಲಿ ಆಕ್ರೋಶ ಬೆಂಗಳೂರು ಕೋಲಾರ ಡಿ. 17: ಕೋಲಾರದಲ್ಲಿರುವ ವಿಸ್ಟ್ರಾನ್ ಕಂಪನಿಯ ಐಫೋನ್ ತಯಾರಕಾ ಘಟಕದಲ್ಲಿ ಕಳೆದ ವಾರ ಸಂಭವಿಸಿದ ಕಾರ್ಮಿಕರ ದಾಂದಲೆ ಘಟನೆಗೆ ಹೊಸ ತಿರುವು ಸಿಕ್ಕಿದೆ. ಕಾರ್ಮಿಕರನ್ನು ದಾಳಿಗೆ ಪ್ರಚೋದನೆ ಮಾಡಿದ ಆರೋಪದ ಮೇಲೆ ಪೊಲೀಸರು ಮಾರ್ಕ್ಸ್ವಾದಿ ಕಮ್ಯೂನಿಸ್ಟ್ ಪಕ್ಷದ ವಿದ್ಯಾರ್ಥಿ ವಿಭಾಗ ಎಸ್ಎಫ್ಐನ ಮುಖಂಡರೊಬ್ಬರನ್ನು ಬಂಧಿಸಿ ವಿಚಾರಣೆ ನಡೆಸಿದ್ದಾರೆ. ಎಸ್ಎಫ್ಐನ ಕೋಲಾರ ತಾಲೂಕು ಘಟಕದ ಅಧ್ಯಕ್ಷ ಶ್ರೀಕಾಂತ್ ಅವರನ್ನ ವಶಕ್ಕೆ ಪಡೆದಿದ್ದಾರೆ. ಬಿಜೆಪಿಯ ಕೋಲಾರ ಸಂಸದ ಎಸ್. ಮುನಿಸ್ವಾಮಿ ಅವರು ವಿಸ್ಟ್ರಾನ್ ಗಲಭೆ ಘಟನೆ ಹಿಂದೆ ಎಸ್ಎಫ್ಐ ಕೈವಾಡ ಇದೆ ಎಂದು ಸೋಮವಾರ ಆರೋಪ ಮಾಡಿದ್ದರು. ಅದರ ಬೆನ್ನಲ್ಲೇ ವೇಮಗಲ್ ಠಾಣೆ ಪೊಲೀಸರು ನಿನ್ನೆ ರಾತ್ರಿ ಶ್ರೀಕಾಂತ್ ಅವರನ್ನ ಬಂಧಿಸಿದ್ದಾರೆ. ಇದು ನಮ್ಮ ಜಿಲ್ಲೆಯ ಘನತೆಯ ಪ್ರಶ್ನೆ ಆಗಿರುವುದರಿಂದ ಗಲಾಟೆಗೆ ಕಾರಣರಾದವರು ಯಾರೇ ಇದ್ದರೂ ಬಿಡುವುದಿಲ್ಲ. ಕೈಗಾರಿಕೆಗಳಿಗೆ ಇಲ್ಲಿ 6,000 ಎಕರೆ ಒದಗಿಸಿದ್ದೇವೆ. ಕಂಪನಿಗಳು ಇಲ್ಲಿ ಸ್ಥಾಪನೆಯಾದರೆ ಎಸ್ಎಫ್ಐನಂಥ ಸಂಘಟನೆಗಳು ಭೀತಿ ಸೃಷ್ಟಿಸುವ ಕೆಲಸ ಮಾಡುತ್ತವೆ. ಸಿಸಿಟಿವಿಯಲ್ಲಿ ಸಾಕ್ಷ್ಯಾಧಾರಗಳಿವೆ. ಗಲಭೆಕೋರರ ವಿರುದ್ಧ ಕಠಿಣ ಕ್ರಮ ಕೈಗೊಳ್ಳುವಂತೆ ಎಸ್ಪಿಯವರಿಗೆ ತಿಳಿಸಿದ್ದೇನೆ. ಅಮಾಯಕರಿಗೆ ಏನೂ ಮಾಡುವುದಿಲ್ಲ. ತಪ್ಪು ಮಾಡಿದವರು ಯಾರೇ ಇದ್ದರೂ ಶಿಕ್ಷೆ ಎದುರಿಸಬೇಕಾಗುತ್ತದೆ. ಅದರಲ್ಲಿ ಯಾವುದೇ ರಾಜಿ ಇಲ್ಲ ಎಂದು ಸಂಸದ ಮುನಿಸ್ವಾಮಿ ಗುಡುಗಿದ್ದರು. ಪೊಲೀಸ್ ಮೂಲಗಳ ಪ್ರಕಾರ, ಕಳೆದ ಶನಿವಾರ ಬೆಳಗ್ಗೆ ವಿಸ್ಟ್ರಾನ್ ಕಂಪನಿಯಲ್ಲಿ ಗಲಾಟೆ ನಡೆಯುವ ಒಂದು ದಿನ ಮುಂದಷ್ಟೇ ಕಾಮ್ರೇಡ್ ಶ್ರೀಕಾಂತ್ ಅವರು ಅಲ್ಲಿನ ಕಾರ್ಮಿಕರನ್ನು ಭೇಟಿಯಾಗಿದ್ದರು. ವೇತನ ತಾರತಮ್ಯ ಇತ್ಯಾದಿ ಸಮಸ್ಯೆಗಳನ್ನ ಹೇಳಿಕೊಂಡ ಕಾರ್ಮಿಕರಿಗೆ ಅವರು ಕಂಪನಿ ವಿರುದ್ಧ ಪ್ರತಿಭಟನೆ ನಡೆಸುವಂತೆ ಪ್ರಚೋದನೆ ನೀಡಿದ್ದರೆನ್ನಲಾಗಿದೆ.Wistron Incident ವಿಸ್ಟ್ರಾನ್ ನೌಕರರ ದಾಂದಲೆ: ಯಾರಿಗೆ ಹಿನ್ನಡೆ? ವಿಸ್ಟ್ರಾನ್ಗೋ ಆಯಪಲ್ಗೋ, ಭಾರತಕ್ಕೋ? ಈಗ ಎಸ್ಎಫ್ಐ ಮುಖಂಡನ ಬಂಧನವಾಗುವುದರೊಂದಿಗೆ ವಿಸ್ಟ್ರಾನ್ ಗಲಭೆ ಘಟನೆಗೆ ರಾಜಕೀಯ ತಿರುವು ಸಿಕ್ಕಿದೆ. ವಿಸ್ಟ್ರಾನ್ ಇನ್ಫೋಕಾಮ್ ಕಂಪನಿ ಕೂಡ ಕಾರ್ಮಿಕರ ದಂಗೆ ಹಿಂದೆ ದೊಡ್ಡ ಪಿತೂರಿ ಇದೆ. ಪೂರ್ವನಿಯೋಜಿತವಾಗಿ ನಡೆದ ಗಲಾಟೆ ಇದು ಎಂದು ಆರೋಪಿಸಿತ್ತು. ಮೂರು ದಿನಗಳಿಂದ ಸೋಷಿಯಲ್ ಮೀಡಿಯಾದಲ್ಲೂ ಇದು ಭಾರತದಲ್ಲಿ ಹೂಡಿಕೆ ವಾತಾವರಣ ಹಾಳುಗೆಡವಲು ಮಾಡಿದ ಚಿತಾವಣಿ ಇದು ಎಂಬ ಕೆಲವರು ಆರೋಪಿಸಿ ಟ್ರೋಲ್ ಮಾಡಿದ್ದರು. ಈಗ ಎಸ್ಎಫ್ಐ ಮುಖಂಡನ ಬಂಧನವಾಗಿರುವುದು ಹೆಚ್ಚು ಕುತೂಹಲ ಮೂಡಿಸಿದೆ. ವಿಸ್ಟ್ರಾನ್ ಕಾರ್ಮಿಕರ ದಂಗೆ ವೇಳೆ ಹಾನಿಗೊಂಡ ಒಂದು ಕಾರು ಇದೇ ವೇಳೆ, ಕಾಮ್ರೇಡ್ ಶ್ರೀಕಾಂತ್ ಬಂಧನಕ್ಕೆ ಎಸ್ಎಫ್ಐ ಆಕ್ರೋಶ ವ್ಯಕ್ತಪಡಿಸಿದೆ. ಸೋಷಿಯಲ್ ಮೀಡಿಯಾದಲ್ಲಿ IStandWithComradeSrikanth ಎಂಬ ಅಭಿಯಾನ ಶುರುವಾಗಿದ್ದು, ಶ್ರೀಕಾಂತ್ ಅವರನ್ನ ಕೂಡಲೇ ಬಿಡುಗಡೆ ಮಾಡಬೇಕು ಎಂದು ಆಗ್ರಹಿಸಲಾಗಿದೆ. Wistron Violence Case ವಿಸ್ಟ್ರಾನ್ ದಾಂದಲೆ ಪ್ರಕರಣ: ಲೇಬರ್ ಏಜೆನ್ಸಿಗಳಿಗೆ ಕಾರ್ಮಿಕ ಇಲಾಖೆ ನೋಟೀಸ್ ಡಿ. 12ರಂದು ವಿಸ್ಟ್ರಾನ್ ಕಂಪನಿಯಲ್ಲಿ ಕಾರ್ಮಿಕರ ದೊಡ್ಡ ಗುಂಪು ದಂಗೆ ಎದ್ದು ಸಾಕಷ್ಟು ಆಸ್ತಿಪಾಸ್ತಿ ಹಾನಿ ಮಾಡಿತ್ತು. ವೇತನ ತಾರತಮ್ಯ, ಸರಿಯಾಗಿ ಸಂಬಳ ನೀಡದಿರುವುದು, ಓವರ್ ಟೈಮ್ ಕೆಲಸ ಇತ್ಯಾದಿ ಆರೋಪಗಳನ್ನ ಮಾಡಿ ಅಂದು ಬೆಳಗ್ಗೆ ಪ್ರತಿಭಟನೆ ಪ್ರಾರಂಭಿಸಿದ್ದ ಒಂದು ವರ್ಗದ ಕಾರ್ಮಿಕರು ಕೆಲ ಹೊತ್ತಿನಲ್ಲಿ ದಿಢೀರ್ ಸಂಯಮ ಕಳೆದುಕೊಂಡು ಗಲಭೆ ಸೃಷ್ಟಿಸಿದರು. ಕಂಪನಿಯ ಕಾರು, ಕಟ್ಟಡದ ಕಿಟಕಿ ಬಾಗಿಲಿನ ಗಾಜುಗಳು, ಐಫೋನ್ಗಳು ಇತ್ಯಾದಿ ಹಲವು ಪರಿಕರಗಳನ್ನ ಪ್ರತಿಭಟನಾಕಾರರು ಹಾನಿ ಮಾಡಿದರು.ಪೊಲೀಸರು ಇದೀಗ ನೂರಕ್ಕೂ ಹೆಚ್ಚು ಆರೋಪಿ ಕಾರ್ಮಿಕರನ್ನು ಬಂಧಿಸಿದ್ದಾರೆ. ಎಫ್ಐಆರ್ ದಾಖಲಿಸುವಾಗ 400 ಕೋಟಿ ರೂಗೂ ಹೆಚ್ಚು ನಷ್ಟವಾಗಿದೆ ಎಂದು ಹೇಳಿದ್ದ ವಿಸ್ಟ್ರಾನ್ ಕಂಪನಿ ಇದೀಗ ಅಂದಾಜು ಮರುಪರಿಶೀಲಿಸಿದೆ. ಗಲಭೆಯಲ್ಲಿ ಸುಮಾರು 26ರಿಂದ 52 ಕೋಟಿ ರೂ ನಷ್ಟ ಆಗಿರಬಹುದು ಎಂದು ಕಂಪನಿ ಈಗ ಹೇಳಿದೆ. ಕಂಪನಿಯ ತಾಂತ್ರಿಕ ವಿಭಾಗದ ಸದಸ್ಯರು ಭೇಟಿ ಮಾಡಿ ಪರಿಶೀಲನೆ ನಡೆಸಿದ್ದರು. ದಾಂದಲೆ ವೇಳೆ ಕಾರ್ಖಾನೆಯ ಯಂತ್ರೋಪಕರಣಗಳಿಗೆ ಹಾನಿಯಾಗಿಲ್ಲ. ಗೋಡೌನ್ನಲ್ಲಿದ್ದ ಬಿಡಿಭಾಗದ ವಸ್ತುಗಳಿಗೂ ಹೆಚ್ಚಿನ ಹಾನಿಯಾಗಿಲ್ಲ ಎಂದು ಕಂಪನಿಯ ತಾಂತ್ರಿಕ ತಂಡ ಹೇಳಿದೆ.ವರದಿ: ದೀಪಾ ಬಾಲಕೃಷ್ಣನ್ ರಘುರಾಜ್